
PËR HAPJEN E PROGRAMEVE TË REJA TË STUDIMIT PRANË INSTITUCIONIT PRIVAT “SHKOLLA E LARTË NDËRKOMBËTARE E TIRANËS”

Në mbështetje të nenit 102 të Kushtetutës të Republikës së Shqipërisë, nenit 44/1 të ligjit nr. 9741, datë 21.5.2007 “Për arsimin e lartë në Republikën e Shqipërisë”, të ndryshuar dhe vendimit të Këshillit të Ministrave nr. 281, datë 18.3.2009 “Për licencimin e institucionit privat “Shkolla e Lartë Ndërkombëtare e Tiranës”,

URDHËROJ:

1. Hapjen pranë institucionit privat “Shkolla e Lartë Ndërkombëtare e Tiranës”, të programit të ri të studimit të ciklit të parë në “Psikologji”, që realizohet me 180 kredite, me kohëzgjatje normale 3 vite akademike, në formën e studimit me kohë të plotë dhe në përfundim të të cilit lëshohet diplomë universitare “Bachelor” në “Psikologji”.
2. Hapjen pranë institucionit privat “Shkolla e Lartë Ndërkombëtare e Tiranës”, të programit të ri të studimit të ciklit të dytë “Master profesional” në “Shkenca edukimi”, që realizohet me 90 kredite, me kohëzgjatje normale 1.5 vite akademike, në formën e studimit me kohë të plotë dhe në përfundim të të cilit lëshohet diplomë universitare “Master profesional” në “Shkenca edukimi”.
3. Hapjen pranë institucionit privat “Shkolla e Lartë Ndërkombëtare e Tiranës”, të programit të ri të studimit të ciklit të dytë “Master i shkencave” në “Shkenca edukimi”, që realizohet me 120 kredite, me kohëzgjatje normale 2 vite akademike, në formën e studimit me kohë të plotë dhe në përfundim të të cilit lëshohet diplomë universitare “Master i shkencave” në “Shkenca edukimi”.
4. Këto programe studimi hapen në bazë të vendimit nr. 271, datë 4.11.2011 të Këshillit të Akreditimit të Arsimit të Lartë, bashkëlidhur këtij urdhri.
5. Programet e studimit të përcaktuara në pikat 1, 2 dhe 3 të këtij urdhri, fillojnë veprimtarinë akademike në vitin akademik 2011-2012.
6. Institucioni privat “Shkolla e Lartë Ndërkombëtare e Tiranës”, duhet t’i nënshtrohet procesit të akreditimit të këtyre programeve të studimit, brenda afateve të përcaktuara në ligjin në fuqi.
7. Ngarkohet Ministria e Arsimit dhe Shkencës për kontrollin periodik të ligjshmërisë në institucion dhe për zbatimin e këtij urdhri.
8. Ngarkohet për zbatimin e këtij  urdhri Sekretari i Përgjithshëm, Agjencia  Publike e Akreditimit të Arsimit të Lartë, Drejtoria e Zhvillimit të Arsimit Jopublik dhe institucioni privat “Shkolla e Lartë Ndërkombëtare e Tiranës”.
Ky urdhër hyn në fuqi menjëherë dhe botohet në Fletoren Zyrtare.

